**OHJEET ASIAKASPERHEILLE VARHAISKASVATUKSEN PALVELUSETELIN HAKEMISEKSI SIUNTION KUNNALTA**

Siuntion sivistyslautakunnan 16.5.2018 § 54 päätöksen mukaan Siuntion kunnassa otetaan käyttöön 1.1.2019 alkaen varhaiskasvatuksen tulosidonnainen palveluseteli. **Palvelusetelissä lapsi ei voi samanaikaisesti olla kunnallisessa varhaiskasvatuksessa, saada lasten kotihoidon tukea (alle 3v.) tai yksityisen hoidon tukea**. Palvelusetelin hakemisen lisäksi kunnalta perheiden tulee hakea yksityisen palveluntuottajan omalla hakemuksella varhaiskasvatuspaikkaa suoraan yksityiseltä palveluntuottajalta. Palvelusetelillä tuetaan perhettä yksityiseltä palveluntuottajalta hankittujen varhaiskasvatuspalvelujen maksamisessa. Siuntion kunnassa palveluseteli myönnetään korkeintaan sen vuoden heinäkuun loppuun (31.7.), kun lapsi siirtyy esiopetukseen. **Esiopetus ja sitä täydentävä varhaiskasvatus järjestetään siuntiolaisille lapsille kunnallisena toimintana (siihen ei myönnetä palveluseteliä).**

Perhe voi hakea palveluseteliä ja lapsen varhaiskasvatuspaikkaa vain niihin yksiköihin, jotka Siuntion kunta on hyväksynyt yksityisiksi palvelusetelituottajiksi. Siuntion kunnan www-sivuilla on nähtävillä hyväksytyt setelituottajat (<https://www.siuntio.fi/yksityiset-paivakodit>)

**Palvelusetelin hakeminen:** Palveluseteliä tulee hakea kunnalta neljä kuukautta (4 kk) ennen varhaiskasvatuksen tarvetta palvelusetelihakemuksella. Jos hoidontarve johtuu äkillisestä työllistymistä tai opiskelusta, vähimmäisjärjestelyaika on 2 viikkoa. Palveluseteliä tulee kuitenkin hakea viimeistään sen kalenterikuukauden aikana, jolloin asiakassuhde palvelujen tuottajaan alkaa. Palveluseteliä ei voi hakea takautuvasti. Palveluseteli myönnetään vähintään yhden kuukauden (1 kk) kestävään varhaiskasvatukseen.

**Palvelusetelin arvon määräytyminen ja asiakasmaksu**: Varhaiskasvatuksen palveluseteli on tulosidonnainen. Se tarkoittaa, että perheen tulot vaikuttavat palvelusetelin suuruuteen ja omaan maksuosuuteen. Palvelusetelin arvo määräytyy lapsen iän, perheen koon, perheen bruttotulojen sekä perheen ja tuottajan välisessä palvelusopimuksessa sovitun palvelutarpeen/ hoitoajan perusteella (tunteja viikossa). Kunnan myöntämä palveluseteli tuottajalle on korkeampi alle 3-vuotiaita lapsia koskien. Palvelusetelin arvon määräytymisessä ja tarkistamisessa käytetään samaa ohjeistusta kuin Siuntion kunnallisen varhaiskasvatuksen asiakasmaksuissa. Kunnallisessa varhaiskasvatuksessa käytettävä sisaralennus koskee myös palveluseteliä. Sisaralennus ei kuitenkaan koske perheitä, joissa toinen sisarus on varhaiskasvatuksessa yksityisen hoidon tuella. Perheen maksettavaksi jää palvelusetelin arvon ja palveluntuottajan perimän palvelun hinnan välinen erotus (varhaiskasvatuksen asiakasmaksu/perheen omavastuuosuus). Tulotietoja ei tarvitse toimittaa, mikäli perhe on hakemuksessa kirjallisesti ilmoittanut suostuvansa pienimpään palvelusetelin arvoon (ts. hyväksyvät korkeimman asiakasmaksun). Mikäli korkeinta asiakasmaksua ei merkitä, palvelusetelin arvon määrittämistä varten lapsen kanssa asuvien tulee toimittaa tulotietonsa kunnan sivistystoimistoon viimeistään 2 viikkoa varhaiskasvatuksen alkamisesta. Tulotiedot/dokumentit voi toimittaa myös liitteenä samaan aikaan haettaessa palveluseteliä kunnalta.

**Päätös palvelusetelistä ja päätös setelin arvosta**: Kunnassa tehdään viranhaltijapäätös palvelusetelistä sekä palvelusetelin arvosta. Setelipäätöksestä lähetetään tieto asiakasperheelle sekä palveluntuottajalle. Setelin arvosta lähetetään myös päätökset perheelle ja tuottajalle. Tuottajalle toimitetussa päätöksessä huoltajien tulotietoja ei mainita. Palvelusetelin maksu alkaa siitä päivästä, kun lapsella on ensimmäinen varhaiskasvatuspäivä (ilman huoltajan läsnäoloa ja yksikön henkilöstön vastuulla). Tutustumispäivistä ei makseta palveluseteliä. Seteliä maksetaan lapsen viimeiseen tosiasialliseen varhaiskasvatuspäivään tuottajalla.

**Lapsikohtainen palvelusopimus**: Saatuaan kunnalta päätöksen palvelusetelistä perhe tekee sopimuksen lapsen hoidosta palvelusetelituottajan kanssa. Tuottajan tulee toimittaa lapsikohtainen varhaiskasvatuksen palvelusopimus Siuntion kunnan sivistystoimistoon ennen varhaiskasvatuksen alkamista tai heti hoidon alkupäivinä.

**Muutosilmoitukset:** Perheen tulee ilmoittaa kuntaan palvelusetelin arvoon vaikuttavista muutoksista. Näitä ovat perheen lukumäärän muuttuminen tai muut perheen tietojen muutokset, tulotietojen muutokset, palvelutarpeen muutos (hoitotuntien määrä) tai ilmoitus varhaiskasvatuspaikan päättymisestä yksityisellä tuottajalla. Muutoksia koskevaan ilmoitukseen on erillinen lomake.